SISB คืนชีพ! ยืนเหนือไอพีโอ 5.20 บ. คลายกังวลปัจจัยลบ โบรกฯชี้พื้นฐานแกร่งเคาะเป้า8.84 บ.
SISB คืนชีพ! ยืนเหนือไอพีโอ 5.20 บ. คลายกังวลปัจจัยลบ โบรกฯชี้พื้นฐานแกร่งเคาะเป้า8.84 บ. โดย ณ เวลา 11.11 น. อยู่ที่ระดับ 5.25 บาท บวก 0.05 บาท หรือ 0.96% ด้วยมูลค่าซื้อ 55.63 ล้านบาท
24 ม.ค. 2562

บริษัท เอสไอเอสบี จำกัด (มหาชน) หรือ SISB ณ เวลา 11.11 น. อยู่ที่ระดับ 5.25 บาท บวก 0.05 บาท หรือ 0.96% ด้วยมูลค่าซื้อ 55.63 ล้านบาท ราคาหุ้นกลับมายืนเหนือราคาหุ้น IPO ที่ระดับ 5.20 บาท อีกครั้ง หลังจากเข้าตลาดเมื่อวันที่ 29 พ.ย.2561

ด้านบริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ ว่า ติดตามสัปดาห์นี้ ภายใน 18 ม.ค.2562 จะครบกำหนด 30 วันให้สิทธิผู้ฟ้องยื่นอุทธรณ์หลังศาลปกครองจำหน่ายคดีฟ้องร้อง กลต. ตั้งแต่ 18 ธ.ค. 2561 หากไม่มีการอุทธรณ์น่าจะช่วยปลดล็อคราคาหุ้นได้ และควรสะท้อนปัจจัยพื้นฐานได้ดียิ่งขึ้น โดยมองว่า SISB กำลังอยู่ใน Growth Stage เพราะผ่านช่วงลงทุนนักไปแล้ว และดอกเบี้ยจ่ายจะลดลงจากการจ่ายคืนหนี้ คาดกำไรปี 2562-2564 โตเฉลี่ยสูงถึง 51% ต่อปี คงราคาเป้าหมายเดิมที่ 8.84 บาท แนะนำ ซื้อ
ขณะที่กรณี นายจุติ ไกรฤกษ์ เลขาธิการพรรคประชาธิปัตย์ เป็นโจทก์ในการยื่นฟ้องระงับธุรกรรมการระดมทุนของบริษัท เอสไอเอสบี จำกัด (มหาชน) หรือ SISB โดยนายจุติได้เข้ายื่นฟ้องต่อศาลปกครองขอให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระงับการขายหุ้นในตลาดหลักทรัพย์ของ SISB
ซึ่งเนื้อหาคำฟ้องมีสาระสำคัญว่า ธุรกิจโรงเรียนเอกชนมีสิทธิพิเศษได้รับการยกเว้นภาษีเงินได้ และภาษีต่างๆ อันเป็นการให้ความช่วยเหลือด้านศึกษาจากภาครัฐโดยประชาชนผู้เสียภาษี รวมถึงรัฐยังมีอำนาจในการกำกับดูแลให้โรงเรียนเอกชนต้องจัดสรรผลกำไรเพื่อนำกลับไปพัฒนาโรงเรียนตนเองด้วย
ทั้งนี้ ศาลปกครองได้จำหน่ายคดีฟ้องเข้าตลาดหลักทรัพย์ฯ โดยจำหน่ายเป็นคดีแดง (คดีที่ศาลมีคำสั่งวินิจฉัยชี้ขาด หรือพิพากษาแล้ว) ตั้งแต่ 18 ธ.ค. ที่ผ่านมา แต่เปิดโอกาสให้อุทธรณ์ 30 วัน ซึ่งจะครบกำหนดภายในวันที่ 18 ม.ค.2562 ทั้งนี้ ยังไม่พบความเคลื่อนไหวจากทางนายจุติ ไกรฤกษ์แต่อย่างใด